ZMICO ตั้ง “วันจักร์ บุรณศิริ” นั่ง CEO พร้อมเปลี่ยนชื่อบริษัทใหม่
ZMICO ตั้ง "วันจักร์ บุรณศิริ" นั่ง CEO พร้อมเปลี่ยนชื่อบริษัทใหม่
ZMICO ตั้ง "วันจักร์ บุรณศิริ" นั่ง CEO พร้อมเปลี่ยนชื่อบริษัทใหม่
25 ส.ค. 2563

บริษัทหลักทรัพย์ ซีมิโก้ จำกัด (มหาชน) หรือ ZMICO แจ้งว่าที่ประชุมคณะกรรมการบริษัทวันนี้ อนุมัติการเกษียณอายุของนายชัยภัทร ศรีวิสารวาจา จากตำแหน่ง ประธานเจ้าหน้าที่บริหาร แต่ให้รักษาการในตำแหน่งดังกล่าวจนกว่าการแต่งตั้งประธานเจ้าหน้าที่บริหารรายใหม่จะดำเนินการเรียบร้อยแล้ว และยังคงดำรงตำแหน่งกรรมการและกรรมการผู้มีอำนาจลงนามผูกพันบริษัท
พร้อมทั้งอนุมัติแต่งตั้งนายวันจักร์ บุรณศิริ เข้าดำรงตำแหน่ง กรรมการและกรรมการผู้มีอำนาจลงนามผูกพันบริษัท และประธานเจ้าหน้าที่บริหาร โดยการเข้าดำรงตำแหน่งกรรมการดังกล่าวจะต้องได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และได้จดทะเบียนต่อนายทะเบียน กรมพัฒนาธุรกิจการค้า กระทรวงพาณิชย์ เป็นที่เรียบร้อย
นอกจากนี้คณะกรรมการยังอนุมัติให้เสนอที่ประชุมผู้ถือหุ้นพิจารณาอนุมัติการเปลี่ยนชื่อบริษัท จากเดิม บล.ซีมิโก้ เป็น บมจ.ซีมิโก้ แคปิตอล เพื่อให้สอดคล้องกับการประกอบธุรกิจในปัจจุบัน และอนุมัติให้บริษัทดำเนินการคืนใบอนุญาตประกอบธุรกิจหลักทรัพย์แก่สำนักงาน ก.ล.ต.เนื่องจากปัจจุบันบริษัท ประกอบธุรกิจการลงทุนในธุรกิจอื่น ๆ ที่มีศักยภาพซึ่งไม่ต้องใช้ใบอนุญาตดังกล่าวแล้ว
สำหรับธุรกิจหลักทรัพย์ ได้แก่ การเป็นนายหน้าซื้อขายหลักทรัพย์ การค้าหลักทรัพย์ การจัดจำหน่ายหลักทรัพย์ และการยืมและให้ยืมหลักทรัพย์ นั้น บริษัทยังคงประกอบธุรกิจดังกล่าว ผ่านทาง บล.กรุงไทย ซีมิโก้ ซึ่งเป็นบริษัทร่วมทุนระหว่างบริษัท กับธนาคารกรุงไทย (KTB) มาตั้งแต่ปี 52 โดยบริษัทจะใช้ชื่อย่อหลักทรัพย์ “ZMICO” ตามเดิม
ทั้งนี้ บริษัทกำหนดวันประชุมวิสามัญผู้ถือหุ้นครั้งที่ 1/2563 ในวันที่ 16 ธันวาคม 2563 เพื่อพิจารณาเรื่องดังกล่าว